SEVILLA 30. ožujka – 5. travnja 2025.

U sklopu projekta KGZ širi horizonte, u Sevilli, glavnom gradu Andaluzije, u razdoblju od 30. ožujka do 5. travnja 2025. boravila sam s kolegicom Anom Golubić. Prisustvovale smo tečaju Otključavanje AI: Umjetna inteligencija u obrazovanju osmišljenom za učitelje i edukatore, kojem je primarni cilj bio osnažiti sudionike osnovnim znanjem potrebnim za učinkovito korištenje alata koji u korijenu imaju umjetnu inteligenciju.
Tečaj je organizirao idevelop, organizacija koja je međunarodni pružatelj obuke specijalizirane za razvoj stručnjaka koji rade u obrazovnom sektoru promicanjem, podržavanjem i pružanjem aktivnosti obuke u skladu s Erasmus+ načelima. 
Tečaj je bio strukturiran na način da kroz bogati program tijekom pet dana polaznike nauči praktične vještine koje im omogućuju da samostalno stvaraju inovativne UI materijale. Predavanja su bila zanimljiva, primjenjiva i u svakodnevnom radu i razmišljanju te vrlo korisna. Isto tako, upoznavanje kolega iz Bugarske, Poljske i Španjolske te razmjena iskustava s kolegama bio nam je izuzetno vrijedan doprinos.
Boravak u Sevilli bila je i prilika za uživanje u njezinoj bogatoj povijesti, kulturi i gastronomiji. Slobodno vrijeme nakon tečaja iskoristile smo za uživanje u tom predivnom gradu, njegovim znamenitostima i gastronomskim specijalitetima poput flamenquín, churro, croquetas de jamón i gulašu od volovskog repa.
Ovo Erasmus+ iskustvo pokazalo nam je kako međunarodni tečajevi mogu obogatiti profesionalni, ali i osobni život knjižničara, a stečeno znanje i iskustva mogu obogatiti rad Knjižnica grada Zagreba. Usvojene vještine doprinijet će našem radu, a stečeno iskustvo unaprijedit ćemo dodatnim usavršavanjem u području umjetne inteligencije i širenjem stečenog znanja. Prilika poput ove inspirirala nas je za moguće radionice i izlaganja. Sudjelovanje u Erasmus+ mobilnosti velika je preporuka ostalim kolegama.

